UP में आज से टीकाकरण का नया चरण शुरू, हर दिन 6 लाख लोगों को लगेगी वैक्सीन
उत्तर प्रदेश में आज से टीकाकरण का नया चरण शुरू हुआ है। आज से हर दिन 6 लाख लोगों को टीका लगेगा।
लखनऊ: उत्तर प्रदेश में आज से टीकाकरण का नया चरण शुरू हुआ है। आज से हर दिन 6 लाख लोगों को टीका लगेगा। टीकाकरण का यह नया चरण 30 जून तक चलेगा। 1 जुलाई से हर दिन 10 आए 12 लाख  लोगों को  टीका लगाया जाएगा। मुख्यमंत्री योगी आदित्यनाथ आज टीकाकरण अभियान देखने लखनऊ के सिविल अस्पताल पहुंचे।इस दौरान सीएम योगी ने कहा, ''16 जनवरी से वैक्सीनेशन का कार्यक्रम जब शुरू हुआ था तब से लगातार उत्तर प्रदेश में वैक्सीनेशन का कार्यक्रम संचालित हो रहा है, पहले चरण में सभी हेल्थ वर्कर्स को वैक्सीन देने का कार्य किया गया, दूसरे चरण में पहली फरवरी से कोरोना वारियर्स को प्राथमिकता के आधार पर वैक्सीन देने का कार्यक्रम प्रारंभ हुआ। इसके उपरांत 60 वर्ष से अधिक आयु के लोगों को मुफ्त में वैक्सीन देने का कार्यक्रम चला, चौथे चरण में 45 वर्ष से ऊपर आयुवर्ग के लोगों को वैक्सीन देने का कार्यक्रम चला और इसके उपरातं पहली मई से 18-44 वर्ष आयुवर्ग के लोगों को वैक्सीन देने का कार्यक्रम चलाया गया।''उन्होंने कहा, ''वैक्सीनेशन का यह कार्यक्रम 18-44 वर्ग के लिए राज्य सरकारें अपने स्तर पर करवा रही थी और 45 वर्ष से ऊपर के सभी लोगों के लिए भारत सरकार मुफ्त में वैक्सीन उपलब्ध करा रही थी लेकिन मैं आभार व्यक्त करना चाहूंगा आदरणीय प्रधानमंत्री का जिन्होंने 18 वर्ष के सभी लोगों को मुफ्त में वैक्सीन देने की कार्रवाई प्रारंभ की गई और आज प्रदेश के अंदर 60 हजार से अधिक बूथ पर वैक्सीनेशन का कार्यक्रम प्रारंभ हो चुका है।''सीएम योगी ने बताया, ''हमने आज से लक्ष्य रखा है कि हम 6 लाख वैक्सीन प्रतिदिन देंगे और जुलाई प्रथम सप्ताह से प्रति दिन 10-12 लाख वैक्सीन देने का लक्ष्य रखा गया है। हम दिसंबर तक 18 वर्ष से अधिक आयु के प्रत्येक नागरिक को पूरी तरह वैक्सीनेट करते हुए कोरोना महामारी का एक सुरक्षा कवच प्रदान कर सकें।''